РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/398-15

4. децембар 2015. године

Б е о г р а д

ЗАПИСНИК

32. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 20. ОКТОБРА 2015. ГОДИНЕ

Седница је почела у 9 часова.

Седницом је председавала Александра Томић, председник Одбора.

Поред председника, седници су присуствовали чланови Одбора: Зоран Пралица, Драгољуб Зиндовић, Драгомир Карић, Владан Милошевић, Радмило Костић, Ђорђе Чабаркапа, Горан Ћирић, Иван Карић, Владимир Маринковић и Дејан Чапо.

Седници су присуствовали заменици чланова Одбора: Милосав Милојевић (заменик члана Одбора Драгољуба Зиндовића), Горан Вукадиновић (заменик члана Одбора Јелене Мијатовић), Слободан Перић (заменик члана Одбора Оливере Пауљескић) и Драган Јовановић (заменик члана Одбора Младена Грујића).

Седници нису присуствовали чланови Одбора: Јелена Мијатовић, Александар Јовичић, Оливера Пауљескић, Новица Тончев, Младен Грујић и Енис Имамовић.

Седници су, на позив председника, присуствовали: Жељко Сертић, министар привреде, Марко Обрадовић и Андријана Живановић, посебни саветници министра привреде, Тамара Јуренић, саветник министра привреде, Данијела Вазура, директор Агенције за лиценцирање стечајних управника, Ксенија Миленковић, вршилац дужности директора Канцеларије за европске интеграције и Раде Мирковић, руководилац Групе у Канцеларији за европске интеграције.

На предлог председника, Одбор је једногласно утврдио следећи

Д н е в н и р е д

1. Разматрање Предлога закона о улагањима, који је поднела Влада (број 011-2402/15 од 2. октобра 2015. године);

2. Разматрање Предлога закона о изменама и допунама Закона о Агенцији за лиценцирање стечајних управника, који је поднела Влада (број 011-2241/15 од 21. септембра 2015. године);

3. Разматрање Предлога закона о споразумном финансијском реструктурирању, који је поднела Влада (број 400-2180/15 од 11. септембра 2015. године);

4. Разматрање Предлога закона о потврђивању Споразума између Владе Републике Србије и Владе Чешке Републике о развојној сарадњи, који је поднела Влада (број 011-1024/15 од 16. априла 2015. године).

Прва тачка дневног реда – **Разматрање Предлога закона о улагањима**

Одбор је размотрио Предлог закона о улагањима у начелу и поднео Извештај Народној скупштини.

У уводним напоменама, Жељко Сертић, министар привреде је истакао да је Закон о улагањима прошао једну од највећих и најснажнијих јавних расправа у последњих неколико година у Србији, јер се тиче великог броја актера. Закон има неколико циљева, а један је стварање повољног пословног окружења. Стварање повољног пословног амбијента подразумева много шири друштвени контекст него што је надлежност једног министарства. Министарство се трудило да у свом делокругу уради све што је могуће. Истакао је да се морају поштовати правила Европске уније и међународног окружења, па је због тога услов реиндустријализације, односно нове индустријализације Србије, отворена тржишна привреда, у којој ће људи, компаније и акционари бити заинтресовани да отварају своје погоне, фабрике са новим технологијама, запошљавају људе који имају знања и да их школују, доносе најновије методе менаџмента и управљања и све друге ствари које чине основни успех одрживим на дужи рок. Да би се то постигло, мора постојати повољно пословно окружење у коме ће Србија као држава гарантовати сва права улагачима. Кроз предложени закон максимално су изједначена домаћа и страна предузећа. У њему је јасно дефинисан однос према странцима, да могу да оснивају своје фирме, да буду једнаки у правима, обавезама и у свему што чини економски живот са домаћим улагачима. Предложеним решењима се остварује баланс између права које дајемо предузећима да оснивају своје компаније, раде у Србији, у неким случајевима добијају и подстицаје различитих врста, али и обавеза које морају да имају према нашој земљи. Дат је јасан институционални оквир ко се бави улагачима, ко шта ради и ко је за кога одговоран, од локалне самоуправе до највиших нивоа власти. Један од најважнијих циљева јесте оживљавање домаћег сектора малих и средњих предузећа и предузетника, па ће се у наредном периоду предлагати решења која ће везивати стране инвестиције и за домаћа предузећа, јер нема развоја сектора малих и средњих предузећа и предузетника без индустрије. Србији је потребна нова и савремена индустрија која може да направи промену, да не будемо само земља која ће давати раднике зато што су релативно јефтини, па само тим да привлачимо стране компаније. Све оно што се користи као ресурс код нас је јефтиније него у земљама западне Европе. Закон о улагању дефинише шта се подразумева под улагањем. Ништа што је из трговачког класичног посла не може да се рачуна као улагање, нити се могу рачунати портфолио улагања. Сви улагачи могу да заснују радни однос са странцима, могу стећи право својине, службености залога и других сталних права на покретним стварима и непокретностима. У погледу експропријације предложено је праведна надокната за предузетнике који због експропријације треба да се преселе у други објекат, због мање остварених прихода. Улагања су подељена на улагања од националног, посебног и локалног значаја. Постоји неколико критеријума за подстицање улагања, а то су, пре свега број нових радних места и њихов утицај на укупно запошљавање у јединици локалне самоуправе, врста и износ улагања у различитим деловима земље и делатностима, утицај на укупан спољно-трговински биланс, дугорочност улагања, структура инвестиције и кредибилитет и референце улагача. Предвиђени су законски подстицаји који већ постоје, односно државна помоћ кроз пореске подстицаје и олакшице, царинске повластице и систем обавезног социјалног осигурања. Закон о улагањима ни на који начин не дерогира неки други закон и усклађен је са правилима Европске уније. Предложено је гашење Агенције за страна улагања и промоцију извоза (СИЕПА) и Националне агенције за регионални развој и образовање Савета за економски развој и оснивање и рад Развојне агенције Србије. Идеја је да се створи ефикасна установа која ће моћи на озбиљан и ефикасан начин да рад и са домаћим и страним инвеститорима. Развојна агенција Србије је оперативни носилац послова, преговара са инвеститорима, али не доноси одлуку, као што је то раније радила СИЕПА, него предлаже Савету за економски развој, а он даје Влади на одлучивање. Влада Србије доноси одлуку, а у име Владе надлежни министар потписује уговоре о подстицајима. Предвиђено је да локалне самоуправе својим актом одреде ко ће водити послове инвестиционе канцеларије. Министар привреде треба да зна ко је лице које му је одговорно за спровођење договорених послова и ко је одговоран за рад са инвеститорима у јединицама локалне самоуправе. Развојна агенција Србије има могућност да у случају кршења временских рокова или других притужби предложи надлежном министарству спровођење надзора над одређеном институцијом и преузимање поверених послова у циљу да инвеститор добије своја права. Истакао је да је врло важна прецизна контрола учесника, државних органа, али и оних који су дошли у Србију да раде, да стварају доходак, посебно у сутуацијама кад нека од компанија добије одређене подстицаје од државе. Та контрола до пре годину дана није постојала, а сада је јасно дефинисано ко је за то задужен.

У дискусији народни посланици су поставили питања, изнели ставове и мишљење и дали предлоге и сугестије. Постављена су следећа питања:

* да ли ће се наставити са субвенционисањем по раднику или тражити нови модели субвенционисања, односно на који начин ће се наћи адекватан модел субвенционисања инвеститора;
* колика су дуговања предузећа која су добила субвенције.

У расправи је изнето да је добро да су изједначени страни и домаћи инвеститори. Министарство привреде, у сарадњи са Министарством просвете, науке и технолошког развоја треба да организује адекватне обуке радне снаге за велике инвеститоре, посебно занатске струке. Изнета је примедба да је у образложењу закона непрецизно објашњена тврдња пада бруто инвестиција у периоду од 2009. до 2014. године, у просечном износу око минус 4% годишње. Указано је да је при том годишњи пад бруто инвестиција за 2013. годину износио 12% и за 2014. годину 12,7%. Треба да свака субвенција, директно улагање државе из буџета, буде трансформисано у капитал друштва у које се улаже, а посебне субвенције буду нешто што треба развити и нешто што ће бити отворена утакмица и на локалном нивоу. Постојећи модел субвенционисања није добар, јер подстиче екстензивне технологије. Изнето је мишљење да су доношењем неких закона реално смањене могућности локалних самоуправа за улагања у инфраструктуру, јер су неким локалним самоуправама буџетска средства смањена на 60% у односу на раније периоде. Перманентно се смањују приходи локалних самоуправа, тако да имају проблема са кадровима и инфраструктуром. Без добре инфраструктуре нема инвестиција. Треба створити услове у којима ће се председници локалних самоуправа борити за инвестирање, односно инвестиције. Ради тога, требало би омогућити да чланови Савета за економски развој буду и четири представника јединица локалних самоуправа предложених од стране Сталне конференције оппштина и градова. Треба омогућити већи ниво транспарентности, односно протока информација у вези инвестирања, ради што већег учешћа људи у овом процесу. Важно је тражити решења која ће дати више простора министарствима, јединицама локалних самоуправа, јавним предузећима, посебно комуналним, да утичу на инвестирање. Треба направити визију и привући наше људе који раде у иностранству да улажу, односно инвестирају, пре свега у места одакле потичу. Предност јефтине стручне радне снаге треба искористити и привући неке инвеститоре, који инвестирају у источним земљама, да дођу код нас. У неразвијеним деловима Србије, треба отворити погоне у сваком селу, који ће запослити од 20 до 50 људи, да би се зауставило исељавање у велике градове и иностранство. Треба привредницима омогућити нормалније функционисање, посебно кроз смањење броја прописа, а и агенција и управних одбора. Добро је што је предвиђена одговорност инвеститора за добијене субвенције, посебно у вези гаранција које морају да положе на пет година.

Поводом дискусије, Жељко Сертић, министар привреде је истакао да у појединим локалним самоуправама нема довољно новчаних средстава за обавезе које општине планирају да спроведу. Мишљења је да се једино гашењем постојећих и образовањем нових агенција може да уведе ред. Агенција за страна улагања и промоцију извоза (СИЕПА) и Национална агенција за регионални развој (НАРР) имају заједно око 150 запослених, док ће оснивањем Развојне агенције Србије број систематизованих радних места бити највише 50. У једном периоду субвенционисана су предузећа за које се знало да неће моћи да испуне своја обећања. Гаранције су највише давале „Универзал банка“ и „Агробанка. Истакао је да ће бити настављено са доделом државне помоћи, која ће новом уредбом бити регулисана у наредном периоду.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о улагањима у начелу.

У дискусији су учествовали Александра Томић, Драган Карић, Горан Ћирић, Слободан Перић, Драган Јовановић и Жељко Сертић.

За известиоца Одбора на седници Народне скупштине одређена је Александра Томић, председник Одбора.

Друга тачка дневног реда **- Разматрање Предлога закона о изменама и допунама Закона о Агенцији за лиценцирање стечајних управника**

Одбор је размотрио Предлог закона о изменама и допунама Закона о Агенцији за лиценцирање стечајних управника у начелу и поднео Извештај Народној скупштини.

У уводним напоменама, Жељко Сертић, министар привреде је истакао да је предложено да Центар за стечај из Агенције за приватизацију буде припојен Агенцији за лиценцирање стечајних управника, посебно имајући у виду да се завршава процес приватизације. Закон не обухвата стечајну материју, већ ће одређене измене бити у Закону о стечају.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о Агенцији за лиценцирање стечајних управника у начелу.

За известиоца Одбора на седници Народне скупштине одређена је Александра Томић, председник Одбора.

Трећа тачка дневног реда – **Разматрање Предлога закона о споразумном финансијском реструктурирању**

Одбор је размотрио Предлог закона о споразумном финансијском реструктурирању у начелу и поднео Извештај Народној скупштини.

У уводним напоменама, Жељко Сертић, министар привреде је истакао да ће предложена решења допринети да се ослободи блокаде део од преко 55000 блокираних привредних субјеката, да им се придруже предузетници, јер око 50% блокираних привредних субјеката су предузетници. Од тих предузетника 90% је блокирано од стране једне банке, па је предвиђено да у случају да је дужник предузетник да се финансијско реструктурирање може спроводити иако у њему учествује једна банка и да у финансијском реструктурирању могу учествовати домаће развојне институције.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о споразумном финансијском реструктурирању у начелу.

За известиоца Одбора на седници Народне скупштине одређена је Александра Томић, председник Одбора.

Четврта тачка дневног реда – **Разматрање Предлога закона о потврђивању Споразума између Владе Републике Србије и Владе Чешке Републике о развојној сарадњи**

Одбор је размотрио Предлог закона о потврђивању Споразума између Владе Републике Србије и Владе Чешке Републике о развојној сарадњи и поднео Извештај Народној скупштини.

У уводним напоменама, Ксенија Миленковић, вршилац дужности директора Канцеларије за европске интеграције је истакла да је Споразум потписан у јулу 2013. године, па га треба потврдити како би формално ступио на снагу. Ради се о развојној бесповратној новчаној помоћи Републике Чешке, која ће бити усмерена Републици Србији на најзначајније приоритете, као што је развој малих и средњих предузећа, заштита животне средине, здравство и обновљиви извори енергије.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о потврђивању Споразума између Владе Републике Србије и Владе Чешке Републике о развојној сарадњи.

За известиоца Одбора на седници Народне скупштине одређена је Александра Томић, председник Одбора.

Седница је закључена у 10 часова и 20 минута.

Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАР  Душан Лазић | ПРЕДСЕДНИК  др Александра Томић |